
A GIP/GLP-1 receptor agonista tirzepatid javítja a szívfunkciót és csökkenti az állatok mortalitását csökkent ejekciós frakciójú szívelégtelenség kisállat modellben

Bevezetés
A GLP-1 analógok közé tartozó liraglutid (Lira) széles körben használt terápiás szer kettes típusú diabétesz (T2DM) és obezitás kezelésében. Korábbi kutatások bizonyították a GLP-1 analógok szív- és érrendszerre gyakorolt kedvező hatásait, azonban a humán klinikai vizsgálatok eredménye nem mutatott egyértelműen pozitív kimenetelt csökkent ejekciós frakciójú szívelégtelenségben (HFrEF). A kettős GIP/GLP-1 agonisták, mint a tirzepatid (TZP) szintén hatékony szernek bizonyultak T2DM, valamint obezitás kezelésében, azonban szívelégtelenségben kifejtett hatása jelenleg is kutatás alatt áll.
Célkitűzés
A liraglutid és tirzepatid mortalitásra, szív-és érrendszerre gyakorolt hatásainak vizsgálata angiotenzin-II (AngII) által indukált HFrEF kisállat modellben.
Módszer
A kísérletünk során 5 hónapos hím Balb/c egereket alkalmaztunk. Az AngII adagolása (15mg/kg/nap) ozmotikus minipumpák (ALZET) subcutan beültetésével történt, a kontroll állatok ál-operációs (Sham) műtéten estek át. Ezután az állatokat 14 napig kezeltük fiziológiás sóoldattal (Veh, i.p.), liraglutiddal (300 µg/nap i.p.) vagy tirzepatiddal (10 nmol/nap s.c.), a következő csoportokban: SHAM/Veh (n=7), AngII/Veh (n=15), SHAM/Lira (n=7), AngII/Lira (n=15), SHAM/TZP (n=8), AngII/TZP (n=15).
A szív funkcionális és strukturális változásait echokardiográfiával és elektrokardiográfiával vizsgáltuk, a műtét előtti napon, a 7. és a 14. napon. A terminálás során szövetmintákat tettünk el további hisztológiai (hematoxilin-eozin, Sirius red festés) és molekuláris (qRT-PCR) vizsgálatokra.
Eredmények
Az AngII/Veh csoportban szignifikánsan magasabb volt a mortalitás a kontrollhoz képest (9/15, 60%), melyet a Lira kezelés nem-szignifikánsan (6/15, 40%), a TZP kezelés szignifikánsan csökkentett (3/15, 20% Kaplan-Meier). Az AngII/Veh csoport csökkent ejekciós frakcióját (30,8±6%) a Lira (49,7±9%) és a TZP (49,7±12%) kezelés is javította (kétutas ANOVA, Holm-sidak post-hoc teszt). Az AngII által indukált fibrosis és hipertrófia markerek (Ctgf, NPPA, NPPB, Col3a1) emelkedését egyaránt csökkentette mindkét hatóanyaggal való kezelés.
Következtetések
A tirzepatid szignifikánsan növeli a túlélést az AngII-indukálta HFrEF állatmodellben. Mind a TZP, mind a Lira kezelés javította szívfunkciót és csökkentette a szívelégtelenség következtében kialakuló hipertrófiát és fibrózist.



